Ritratt: Miguela Xuereb .td_uid_2_60e5a9f8483b6_rand.td-a-rec-img{text-align:left}.td_uid_2_60e5a9f8483b6_rand.td-a-rec-img img{margin:0 auto 0 0} Il-Kunsill Nazzjonali tal-Ktieb qed jitlob ir-riżenja tal-membri tal-Bord dwar id-Drittijiet tal-Awtur, kif ukoll li jiġi revokat Att 261 tal-2021. Il-Kunsill wera t-tama li l-Gvern jieħu din il-kwistjoni tal-proposta tar-Riforma fuq id-Drittijiet tal-Awtur bis-serjetà. Dan billi minn Lulju ta' din is-sena, l-Istati Membri tal-Unjoni Ewropea jridu jikkonformaw mad-Direttiva tal-Unjoni Ewropea dwar id-Drittijiet tal-Awtur fis-Suq Uniku Diġitali (2019/790). Fi stqarrija maħruġa dalgħodu, iffirmata mill-Kap tal-Kunsill Nazzjonali tal-Ktieb Mark Camilleri, intqal li r-riforma skont il-pjanijiet li għandu l-Gvern "ma tħarisx fit-tul, mhux kompluta, u ma tipprovdix verament għal qafas ta' drittijiet tal-awtur li jaħdem għall-benefiċċju tal-partijiet interessati kollha fix-xenarju kreattiv." Camilleri saħaq li n-notifika legali kif preżentata mill-Ministru għall-Ekonomija Silvio Schembri lill-Kabinett ma timxix mal-ispirtu tad-Direttiva tal-Unjoni Ewropea, u mal-qafas legali ġenerali tal-UE fuq id-drittijiet tal-awtur u oħrajn relatati. Fil-fehma ta' Camilleri, il-Bord dwar id-Drittijiet tal-Awtur huwa nieqes mill-indipendenza billi huwa magħmul minn persuni maħturin politikament. Għaldaqstant, Camilleri jrid li l-avviż legali jiġi revokat u li jirriżenjaw il-membri ta' dan il-Bord. Huwa wissa li l-Kunsill huwa lest li jisfida din ir-riforma legalment fil-livell tal-UE. Aqra aktar L-għaqdiet kulturali m'għandhomx jitmexxew minn persuni maħtura mill-Gvern – Camilleri Xi jrid il-Kunsill? Il-Kunsill Nazzjonali tal-Ktieb saħaq li l-Gvern għandu jaddotta l-abbozz propost minnu, abbozz li għandu warajh snin ta' xogħol u konsulenza mal-imsieħba u li jipprovdi riforma olistika u li tħares lejn il-futur għall-benefiċċju tal-imsieħba kollha involuti. L-Att dwar ir-Riforma fuq id-Drittijiet tal-Awtur kien ġie maqbul ukoll waqt il-Kungress Nazzjonali tal-Kittieba li sar għall-ewwel darba fl-2019. Il-Kunsill innota li ħafna mill-proposti tiegħu ġew addottati fl-intier tagħhom, madankollu xorta waħda elenka numru ta' nuqqasijiet fin-notifika legali tal-Gvern, fosthom in-nuqqas ta' attenzjoni lejn il-proposta tal-KNK biex jiġu riveduti l-kompożizzjoni u l-funzjonijiet tal-Bord dwar id-Drittijiet tal-Awtur. Sentejn ilu Jittella' l-ewwel Kungress Nazzjonali tal-Kittieba Il-Kunsill spjega li dil-proposta tiżgura li l-Bord jinħatar minn entitajiet li huma attivi fix-xenarju kreattiv, bħad-detenturi tad-drittijiet u l-organizzazzjonijiet tal-konsumatur, aktar milli mill-Gvern tal-ġurnata. Barra minn hekk tfittex li tistabbilixxi lill-Bord bħala forum alternattiv, indipendenti u speċjalizzat, għat-teħid ta' deċiżjonijiet lejn is-soluzzjoni ta' kwistjonijiet u tilwim relatati mad-drittijiet tal-awtur – sabiex fl-aħħar mill-aħħar ittejjeb it-triq lejn il-ġustizzja għall-partijiet interessati u l-utenti quddiem forum kompetenti u imparzjali. F'dan ir-rigward, il-KNK esprima d-dubji tiegħu dwar jekk iż-żamma tal-kompożizzjoni attwali tal-Bord dwar id-Drittijiet tal-Awtur tkunx biżżejjed biex tissodisfa r-rekwiżit għal rimedju imparzjali barra l-qorti għall-utenti ta' pjattaformi għall-qsim ta' kontenut online – kif meħtieġ taħt l-Artiklu 17 (9) tad-Direttiva. Barra minn hekk il-KNK esprima tħassib serju dwar il-fatt li l-bidliet leġislattivi se jiġu implimentati permezz ta' avviż legali u mhux b'bidla fl-Att innifsu dwar id-Drittijiet tal-Awtur. Ġie spjegat li, "Minbarra l-fatt li din il-mogħdija ta' azzjoni essenzjalment tevita l-iskrutinju parlamentari fuq il-bidliet proposti, għandha l-konsegwenza mhux mixtieqa li tkompli tikkomplika l-qafas nazzjonali dwar id-drittijiet tal-awtur, u toħloq distinzjoni bla bżonn u bla bażi bejn klassijiet differenti ta' detenturi tad-drittijiet u bejn eċċezzjonijiet differenti għad-drittijiet tal-awtur. Il-fatt li d-dritt ġdid u simili mogħti lill-pubblikaturi tal-istampa jinsab fil-leġislazzjoni sussidjarja, u mhux fl-Att dwar id-Drittijiet tal-Awtur innifsu, jippreżenta tħassib serju dwar iċ-ċertezza legali għal din il-klassi ġdida ta' detenturi tad-drittijiet – peress li din il-forma ta' leġislazzjoni hija revokabbli fuq talba tal-Ministru." Intqal li bl-istess mod inħolqot distinzjoni artifiċjali bejn l-eċċezzjonijiet il-ġodda għad-drittijiet tal-awtur u l-eċċezzjonijiet eżistenti misjuba fl-Att dwar id-Drittijiet tal-Awtur. Hemm tħassib partikolari dwar ir-regolament 8 tal-avviż legali – li jagħti l-impressjoni li wieħed jista' jidderoga minn eċċezzjonijiet eżistenti għad-drittijiet tal-awtur li diġà jeżistu taħt l-Att. Il-KNK barra minn hekk esprima tħassib dwar il-fatt li l-avviż legali ma jirrispettax il-kliem tad-Direttiva f'xi oqsma. X'kien qal il-Kap tal-KNK? Filmat: "Il-kittieba għandhom jitħallsu b'mod ġust ta' xogħolhom" – Camilleri .td_uid_3_60e5a9f84868d_rand.td-a-rec-img{text-align:left}.td_uid_3_60e5a9f84868d_rand.td-a-rec-img img{margin:0 auto 0 0}